

# Минитимер Шәймиев “Ак Барс” хоккей командасының баш тренеры Зиннәтулла Билалетдиновка Татарстан Президентының Рәхмәтен тапшырды

*13.03.2015*


ТР Дәүләт Киңәшчесе Минтимер Шәймиев бүген “Ак Барс” хоккей командасының баш тренеры Зиннәтулла Билалетдиновка Татарстан Президентының Рәхмәтен тапшырды. Тантаналы чара Казанда “ Татнефть-Арена” боз спорт сараенда узды һәм ул тренерның 60 яшьлек юбилеена багышланган иде.


Зиннәтулла Билалетдиновны юбилее белән котлап, Минтимер Шәймиев, СССР җыелма командасында уйнаучы булганда ук инде, “Ак Барс”ның баш тренеры 1984 елда олимпия чемпионы булган иде, дип билгеләде. 2004 елда Билалетдинов “Ак Барс” хоккей командасының тренерлык штабын җитәкләде.


“Сезнең җитәкчелектә “Ак Барс” Россия чемпионатында “алтын” яулады һәм ике тапкыр Континенталь Хоккей Лигасында Гагарин кубогы иясе булды. Ләкин без - җанатарлар - командадан яңа казанышлар көтәбез. Шул сәбәпле сезгә тренерлык эшегездә уңышлар телисе килә”, - диде Минтимер Шәймиев.


*ТР Президенты матбугат хезмәте, Булат Низамиев.*
Минитимер Шәймиев “Ак Барс” хоккей командасының баш тренеры Зиннәтулла Билалетдиновка Татарстан Президентының Рәхмәтен тапшырды